Document ID: 31987R1325

*****
ΚΑΝΟΝΙΣΜΟΣ (ΕΟΚ) αριθ. 1325/87 ΤΗΣ ΕΠΙΤΡΟΠΗΣ
της 13ης Μαΐου 1987
για την τροποποίηση του κανονισμού (ΕΟΚ) αριθ. 1528/78 περί λεπτομερειών εφαρμογής του καθεστώτος ενισχύσεως για τις αποξηραμένες ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως της αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1985/86 (2), και ιδίως το άρθρο 6 παράγραφος 3,
Εκτιμώντας:
ότι το άρθρο 8α του κανονισμού (ΕΟΚ) αριθ. 1417/78 του Συμβουλίου της 19ης Ιουνίου 1978 περί του καθεστώτος ενισχύσεως για τις αποξηραμένες ζωοτροφές (3), όπως τροποποιήθηκε τελευταία από τον κανονισμό (ΕΟΚ) αριθ. 1173/87 (4), προβλέπει ότι οι αγοραστές των ζωοτροφών προς αποξήρανση από τους οποίους μπορούν να εφοδιάζονται οι επιχειρήσεις μεταποιήσεως πρέπει να είναι εγκεκριμένοι· ότι για τις περιπτώσεις κατά τις οποίες οι επιχειρήσεις μεταποιήσεως προσφεύγουν σ' αυτούς τους εγκεκριμένους αγοραστές θα πρέπει να προσαρμοστούν οι λεπτομέρειες ελέγχου που προβλέπονται στο άρθρο 20 του κανονισμού (ΕΟΚ) αριθ. 1528/78 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1210/87 (6)· ότι είναι αναγκαίο να προσδιοριστούν οι όροι εγκρίσεως των αγοραστών ζωοτροφών προς αποξήρανση·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1528/78 τροποποιείται ως εξής:
1. Στο άρθρο 20, τα δύο πρώτα εδάφια αντικαθίστανται από το ακόλουθο κείμενο:
«Οι επιχειρήσεις μεταποιήσεως υποβάλλουν στον οργανισμό που είναι επιφορτισμένος με τον έλεγχο του δικαιώματος της ενισχύσεως, το αργότερο ένα μήνα μετά την ημερομηνία συνάψεως, τις συμβάσεις που αναφέρονται στο άρθρο 7 του κανονισμού (ΕΟΚ) αριθ. 1417/78 τις οποίες έχουν συνάψει με τους παραγωγούς.
Στην περίπτωση κατά την οποία η επιχείρηση μεταποιήσεως εφοδιάζεται από εγκεκριμένους αγοραστές, υποβάλει στον οργανισμό που είναι επιφορτισμένος με τον έλεγχο του δικαιώματος της ενισχύσεως, το αργότερο ένα μήνα μετά την ημερομηνία παραδόσεως των εν λόγω προϊόντων, δήλωση ημερησίων παραδόσεων που περιλαμβάνει ιδίως την εξακρίβωση των εν λόγω εγκεκριμένων αγοραστών και τις ποσότητες των ζωοτροφών που παρέλαβαν κατανεμημένες κατά παραγωγούς με τους οποίους συνήφθησαν συμβάσεις από τους εγκεκριμένους αγοραστές.»
2. Προστίθεται το ακόλουθο άρθρο 21α:
«Άρθρο 21α
1. Για την έγκριση που αναφέρεται στο άρθρο 8α του κανονισμού (ΕΟΚ) αριθ. 1417/78, ο αγοραστής των ζωοτροφών προς αποξήρανση πρέπει να αναλάβει την υποχρέωση:
- να υποβάλει στον οργανισμό που είναι επιφορτισμένος με τον έλεγχο του δικαιώματος της ενισχύσεως, το αργότερο ένα μήνα μετά την ημερομηνία της παράδοσης σε επιχείρηση μεταποιήσεως αποξηραμένων ζωοτροφών, τις συμβάσεις που αναφέρονται στο άρθρο 7 του κανονισμού (ΕΟΚ) αριθ. 1417/78,
- να διατηρεί λογιστική αποθήκης για τα εν λόγω προϊόντα που θα περιλαμβάνει τουλάχιστον τις ημερήσιες αγορές και πωλήσεις ανά προϊόν και μαζί για κάθε παρτίδα ένδειξη της ποσότητας, της αναφοράς στη σύμβαση με τον παραγωγό που παρέδωσε το προϊόν και, κατά περίπτωση, της επιχειρήσεως μεταποιήσεως για την οποία προορίζεται,
- να θέτει στη διάθεση του αρμοδίου οργανισμού τη χρηματοδοτική του κατάσταση,
- να διευκολύνει τις εργασίες ελέγχου.
2. Ο εγκεκριμένος αγοραστής λαμβάνει έναν αριθμό εξακριβώσεως. Ο αρμόδιος οργανισμός μπορεί να δώσει προσωρινή έγκριση στον ενδιαφερόμενο αγοραστή με την υποβολή της αιτήσεως εγκρίσεως. Αυτή η προσωρινή έγκριση καθίσταται οριστική μόλις το ενδιαφερόμενο κράτος μέλος διαπιστώσει ότι πληρούνται οι όροι εγκρίσεως και οπωσδήποτε στο τέλος του έκτου μήνα μετά από εκείνον κατά τη διάρκεια του οποίου χορηγήθηκε η προσωρινή έγκριση.
3. Η έγκριση αποσύρεται εάν, εκτός από περίπτωση ανωτέρας βίας, δεν πληρούται πια ένας από τους όρους εγκρίσεως που αναφέρονται στην παράγραφο 1.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαιου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαΐου 1987.

Labels: 2
6